Hagyományosan az év elején adják át Zala megyében az előző esztendő legjobb kosárlabdázóinak a díjakat, s így volt ez az idén is. A kedden rendezett ünnepségen nem csak a megszokott kategóriákban köszöntöttek díjazottakat.

A Zala Megyei Kosárlabda Szövetség által 1991-ben első alkalommal meghirdetett választás immár sorrendben a 27. alkalmat jelentette, hogy a megyeszékhelyi Arany Bárány Hotelben összegyűltek a díjátadók és az ünnepeltek. A helyszín a kezdetektől azonos, s mint kiemelték a megszólalók, ez is rangot ad az eseménynek. Ezúttal a moderátor szerepét *Bodrogi Csaba,* a ZTE legendás, a magyar kosárlabdázás halhatatlanjai közé is beválasztott korábbi kiváló játékosa vállalta magára. Köszöntője után azonnal átadta a szót *dr. Villányi Antalnak,* a ZMKSZ elnökének, aki értékelte az előző évet. Mondandójának legfontosabb része az volt, hogy 2017-et nagyon jónak értékelte, mert sok örömet okozott. Kiemelte, hogy a férfi bajnokságban a Zalakerámia-ZTE KK bronzérmet szerzett, ám a legfontosabbnak azt tartotta: visszatért a közönség.



Az Év zalai kosárlabdázói elismerés díjazottjai, illetve a kép jobb szélén dr. Villányi Antal, a ZMKSZ elnöke Fotó: Jóna István

Ezt követően *Bodnár Péter,* a Magyar Kosárlabdázók Szövetsége főtitkára is köszöntötte a megjelenteket, aki nem jött üres kézzel. Mint mondta, az MKOSZ tavaly ünnepelte megalakulásának 75. évfordulóját, s ez alkalomból a szövetség elismeréseket is átadott azoknak, akik sokat tettek a sportág fejlődéséért. Akkor nem lehetett jelen dr. Villányi Antal, ám a főtitkár örömmel adta át előbb ezt, majd a Megye Kosárlabda Sportjáért Érdemrend gyémánt fokozatú elismerését.

Ezt követően következett a már hagyományos díjátadó, egyenként szólítva a győzteseket. Íme, 2017 díjazottjai.

*Az év legjobb női utánpótlás játékosa:* **Kovács Georgina** (Zalaegerszegi Kosárlabda TE).

*Az év legjobb női felnőtt játékosa*: **Hegedüs-Őri Györgyi** (ZTE NKK).

*Az év legjobb férfi utánpótlás játékosa*: **Kovács Benedek** (Zalakerámia-ZTE KK).

*Az év legjobb férfi felnőtt játékosa*: **Szabó Zsolt** (Zalakerámia-ZTE KK).

*A Megyei Bajnokság legjobb játékosa*: **Hoffmann Balázs** (Egerszegi AC).

*Az év legeredményesebb edzője*: **Bencze Tamás** (Zalakerámia-ZTE KK).

*A „Kosárlabdáért Zala Megyében”*: **Pásztor Géza** (ZMKSZ Tiszteletbeli elnök).

Forrás: ZAOL.hu